Magnhild Meltveit Kleppa (Senterpartiet), 2013-06-21:
Vi har no to Soria Moria-erklæringar å oppsummera. Den raud-grøne regjeringa har levert. Uro internasjonalt tilseier ei trygg og føreseieleg revidering av budsjettet, men med spesielt omsyn til utviklinga nasjonalt. Senterpartiet vil ta heile landet i bruk. Vi er glade for at regjeringa har funne rom for skog- og treforedlingspakke og vekstpakke for styrkt samferdsel, for meir midlar til helse og skule, for handlingsplan mot sosial dumping. Vi veit at det betyr meir likeverdige moglegheiter, større høve til å leva, bu og arbeida i heile landet. 53,2 mill. kr meir til breiband betyr til saman 150 mill. kr i 2013 til raskare utbygging av breiband i område marknaden ikkje når. Vi har levert. På store og viktige område vil vi likevel gjerne gjera meir: gjennom fordelingspolitikken gje folk likeverdig moglegheiter, gjennom regionalpolitikken ta heile landet i bruk, gjennom klimapolitikken forsetja å arbeida fram mot fornybarsamfunnet. Målet må stå fast: Samhalds-Noreg framfor Marknads-Noreg. Denne veka har Stortinget drøfta saker som seier meir om det: ein offensiv nasjonal transportplan for tryggare, raskare og enklare transport, ein kommuneøkonomi for styrkt velferd, eit jordbruksoppgjer med framtidstru, ein bustadpolitikk som tek på alvor at alle treng ein bustad å organisera liva sine ut ifrå, og morgondagens omsorg. Eg kan nemna enda fleire område der regjeringa har varsla auka satsing, og der opposisjonen sine forslag vil gje ein svakare og meir usikker innsats. I Senterpartiet er vi stolte og glade for det vi har oppnådd. Vi vil gjerne fortsetja eit samarbeid – sjølvsagt er det usemje dei tre partia imellom frå tid til anna – der vi i lag med Arbeidarpartiet og SV får fram ein heilskapleg politikk til beste for folk og land. Mange har trudd at dei fire partia som utgjer opposisjonen, ville utarbeida ei felles regjeringsplattform i løpet av våren. Slik er det ikkje. Alt som er klart til no, er at Høgre skal med. Bortsett frå det forsterkar merknadene i revidert nasjonalbudsjett kor ulike desse fire partia er. Skatt, velferd, økonomisk politikk, distrikt, bistand og kultur, viser ulike prioriteringar. I samferdsel, landbruk og kommuneøkonomi er ulikskapane forsterka denne veka. Mangel på semje opposisjonspartia imellom ser vi ikkje minst i Framstegspartiet sitt representantforslag om skatte- og avgiftslettar for å bidra til eit meir moderat lønnsoppgjer neste år. Fleirtalet, alle andre parti, avviser dette med ei rekkje merknader – Framstegspartiet står hardnakka på sitt. Det er ryddig av Framstegspartiet, men det er vel ikkje tvil om at det å markera særstandpunkt ser ut til å vera viktigare for Framstegspartiet enn å byggja alliansar med parti som dei i annan samanheng nemner som regjeringspartnarar. Kristeleg Folkeparti og Venstre synest å ha større evne til å finna alliansepartnarar, men ofte like så vel på raud-grøn side, som på blå. Omsorgspolitikken er ein eigen prøvestein på den solidariteten vi viser dei mellom oss som er i spesielt utfordrande eller vanskelege situasjonar. Kommunaldepartementet, Arbeidsdepartementet og fleire andre departement sine budsjett er her viktige. Lat meg i dag understreka tiltak som har fått pengar på helsebudsjettet: program for ein framtidsretta pårørandepolitikk, kvardagsrehabilitering, meir aktivitet på eldresentre og eit nasjonalt kompetansesenter for kultur, helse og omsorg. Eg har tru på at omsorg må utviklast lokalt, gjerne i tett dialog med pårørande og frivillig sektor. Så handlar omsorg òg om korleis vi møter dei som kjem til Noreg som asylsøkjarar, som arbeidssøkjande eller til og med som tiggarar. I revidert nasjonalbudsjett er det lågmælte tiltak for eit meir verdig liv òg for dei som tigg, samstundes som eit breitt fleirtal ynskjer å nytta meir av EØS-midlane til romfolk i heimlandet deira.